Slaget om Midway var et søslag mellem de japanske og amerikanske søstridskræfter ved Midwayøerne i Stillehavet under 2. verdenskrig. Slaget var fremkaldt af Japan og varede fra 5.-7. juni 1942. Det fandt sted seks måneder efter det japanske angreb på Pearl Harbor, der førte til krigstilstand mellem Japan og USA, og kun omkring en måned efter slaget ved Koralhavet. Slaget om Midway resulterede i, at USA's styrker afviste angrebet og ødelagde 4 japanske hangarskibe og en tung krydser mod et eget tab af et hangarskib og en destroyer. 
Den japanske plan med angrebet på Midway, der ligger nordvest for Hawaii, var at lokke de få tilbageværende amerikanske hangarskibe i en fælde og sænke dem. De japanske planer om Midway-operationen var derfor et led i den overordnede strategi for Stillehavskrigen, som ikke sigtede mod erobring af USA, men mod at eliminere USA som strategisk magt i Stillehavet og give Japan frie hænder til at etablere kontrol over Asien. 
Slaget blev imidlertid et afgørende nederlag for japanerne og anses for at være et af de vigtigste søslag under 2. verdenskrig. Det svækkede permanent den japanske flåde, både materielt og ved tabet af mere end 200 erfarne kamppiloter. Strategisk kunne i stedet den amerikanske flåde herefter gribe initiativet i krigen i Stillehavet og overgå til offensive operationer.
"Læs mere…"
